  Майя Бывальцева Сӧсыръёслы могӟетъёстэк ветлыны луонлык кылдытон понна лифтъёс, жутъянъёс но пандусъёс луозы Глазкарысь чугун сюрес вокзаллэн выльдӥськись юртаз. 16-тӥ куартолэзе со сярысь ивортэ кар администрацилэн пресс-службаез. «Выльдон ужъёс улсын вокзаллэн огъетаз сӧсыръёс понна лифтъёс, жутъянъёс, эскалаторъёс, пандусъёс лэсьтэмын луозы. Со сяна, возьман залъёсын адӟисьтэм муртъёс понна чиньыосын лыдӟымон пусъёс кылдозы», — ивортэ пресс-служба. Вокзалэз выльдон 2015-тӥ арын кутскиз. Лэсьтӥськон ужъёс мынэмен валче, кассаосты урамысь вагончикъёсы выжтӥзы. Чакланъёсъя, гужем куд-ог ужасьёс выль кабинетъёсы пырозы ни. Вокзаллэсь липетсэ воштон ужъёс 70 процентлы быдэстэмын. Со сяна, езъёсты, гумыосты, ужан тӥрлыкез воштыны, нырысетӥ перронэз быдэсак выльдыны чакламын. Лэсьтӥськон ужъёслы туэ 99 миллион манет висъямын, нош оглом 373 миллион манет уже кутэмын луоз. Ӵектосэз кылдытон 2013-тӥ арын мынӥз, 2014-тӥ арын юртлэсь инъетсэ юнматӥзы. Тегъёс: Ужбергатон Мерлык Удмуртия РЖД Глазкар сӧсыръёс лэсьтськон  